
Ministru kabineta rīkojums Nr. 506
Rīgā 2025. gada 26. augustā (prot. Nr. 32 39. §)
Par Finanšu ministrijas padotībā esošās iestādes – Valsts ieņēmumu dienesta – reorganizāciju un Finanšu ministrijas padotībā esošās iestādes – Nodokļu un muitas policijas – izveidošanu
· 1. Pamatojoties uz Valsts pārvaldes iekārtas likuma 15. panta pirmo daļu un trešās daļas 3. punktu un Nodokļu un muitas policijas likuma 2. panta pirmo daļu, reorganizēt Finanšu ministrijas padotībā esošo iestādi – Valsts ieņēmumu dienestu – un ar 2026. gada 1. janvāri izveidot Finanšu ministrijas padotībā esošu iestādi – Nodokļu un muitas policiju. Valsts ieņēmumu dienestam nodot Valsts ieņēmumu dienesta nodokļu un muitas policijai noteiktās funkcijas un uzdevumus Nodokļu un muitas policijai.
· 2. Noteikt, ka Nodokļu un muitas policija ir Valsts ieņēmumu dienesta nodokļu un muitas policijas valsts pārvaldes uzdevumu, tiesību, saistību, materiālo vērtību, personāla resursu, darba tiesisko attiecību, tiesvedību, lietvedības, izmeklēšanai un operatīvo darbību īstenošanai nepieciešamo lietu pārņēmēja.
· 3. Valsts ieņēmumu dienestam nodot Nodokļu un muitas policijai 382 valsts civildienesta ierēdņu (turpmāk – ierēdņi) un 21 darbinieka amata vietu ar attiecīgo finansējumu, tostarp visas Valsts ieņēmumu dienesta Nodokļu un muitas policijas pārvaldes ierēdņu un darbinieku amata vietas ar attiecīgo finansējumu.
· 4. Lai nodrošinātu Nodokļu un muitas policijas darbības nepārtrauktību, Valsts ieņēmumu dienestam nodrošināt Nodokļu un muitas policijai informācijas tehnoloģiju un citus pakalpojumus saskaņā ar noslēgto vienošanos starp Nodokļu un muitas policiju un Valsts ieņēmumu dienestu.
· 5. Valsts ieņēmumu dienestam nodot Nodokļu un muitas policijai materiālās vērtības, abpusēji parakstot pieņemšanas un nodošanas aktu.
· 6. Valsts ieņēmumu dienestam trīs darbdienu laikā pēc šā rīkojuma spēkā stāšanās izveidot lietu un materiālo vērtību nodošanas komisiju un organizatorisko un personālvadības jautājumu reorganizācijas komisiju, lai nodrošinātu Valsts ieņēmumu dienesta reorganizāciju un Valsts ieņēmumu dienesta nodokļu un muitas policijai noteikto funkciju un uzdevumu nodošanu Nodokļu un muitas policijai. Lietu un materiālo vērtību nodošanas komisijas sastāvā iekļaut Valsts ieņēmumu dienesta un Valsts ieņēmumu dienesta Nodokļu un muitas policijas pārvaldes pārstāvjus atbilstoši kompetencei. Organizatorisko un personālvadības jautājumu reorganizācijas komisijas sastāvā iekļaut Valsts ieņēmumu dienesta, Valsts ieņēmumu dienesta Nodokļu un muitas policijas pārvaldes un Finanšu ministrijas pārstāvjus atbilstoši kompetencei.
· 7. Lietu un materiālo vērtību nodošanas komisijai 10 darbdienu laikā pēc komisijas izveidošanas uzsākt Valsts ieņēmumu dienesta Nodokļu un muitas policijas pārvaldes atbildībā esošo materiālo vērtību saraksta sagatavošanu un nepabeigto un pabeigto resorisko pārbaužu lietu, kriminālprocesu (krimināllietu), personu iesniegumu, lietisko pierādījumu (tajā skaitā finanšu līdzekļu), operatīvās uzskaites lietu un tiesvedību uzskaiti, kā arī visu minēto materiālo vērtību un lietu sagatavošanu savstarpējai nodošanai atbilstoši piekritībai Valsts ieņēmumu dienestam vai Nodokļu un muitas policijai ar pieņemšanas un nodošanas aktu šā rīkojuma 2. punktā minētā uzdevuma izpildei.
· 8. Organizatorisko un personālvadības jautājumu reorganizācijas komisijai līdz 2025. gada 31. decembrim nodrošināt nepieciešamos organizatoriskos un personālvadības pasākumus un darbības, lai nodrošinātu nepārtrauktu funkciju un uzdevumu izpildi, nododot funkcijas un uzdevumus Nodokļu un muitas policijai, t. sk. sagatavot dokumentus, kas nepieciešami Valsts ieņēmumu dienesta nodarbināto pārcelšanai uz Nodokļu un muitas policiju to ieņemamajiem amatiem atbilstošos vai līdzvērtīgos amatos. Organizatorisko un personālvadības jautājumu reorganizācijas komisijas priekšsēdētājam atbilstoši kompetencei parakstīt nepieciešamos dokumentus.
· 9. Nodokļu un muitas policijai atbilstoši Kriminālprocesa likuma 387. pantā noteiktajai institucionālajai piekritībai pārņemt Valsts ieņēmumu dienesta nodokļu un muitas policijas nepabeigtās un pabeigtās resoriskās pārbaudes lietas, kriminālprocesus (krimināllietas), personu iesniegumus, operatīvās uzskaites lietas, nomenklatūras lietas, materiālās vērtības, lietiskos pierādījumus un instrukcijas, kā arī dokumentāciju saistībā ar telpu akreditāciju, Elektronisko sakaru monitoringa tīkla tehniku un dokumentāciju.
· 10. Šā rīkojuma 3. punktā minēto amata vietu amata apraksti paliek spēkā līdz brīdim, kad Nodokļu un muitas policijas priekšnieks apstiprina jaunus amata aprakstus.
· 11. Ierēdņiem, kuri ar 2026. gada 1. janvāri tiek pārcelti uz Nodokļu un muitas policiju, kā arī darbiniekiem, ar kuriem tiek parakstīta trīspusējā vienošanās par darba tiesisko attiecību turpināšanu Nodokļu un muitas policijā, saglabāt ikgadējā atvaļinājuma darba gada periodu, kā arī neizmantoto Darba likumā noteikto obligāti piešķiramo papildatvaļinājumu, ikgadējā apmaksātā atvaļinājuma uzkrājumu un neizmantoto papildatvaļinājumu par darba izpildes novērtējumu.

